*Obrazloženje*

Važećom Odlukom o porezima Općine Kostrena („Službene novine Općine Kostrena“ br. 2/17, 10/17, 13/18) utvrđene su vrste poreza koji pripadaju Općini Kostrena, porezni obveznici, porezna osnovica, stope i visina poreza, način obračuna i naplate poreza u skladu sa Zakonom.

Člancima 3., 4., 5., 6. i 7. Odluke uređeno je na što se plaća porez na potrošnju, obveznici poreza na potrošnju, osnovica, visina stope poreza na potrošnju, rok, obračun i plaćanja poreza na potrošnju te odredbe o nadzoru nad utvrđivanjem, evidentiranjem, naplatom i ovrhom radi naplate poreza na potrošnju.

Odlukom je tako uređeno da se porez na potrošnju plaća na potrošnju alkoholnih pića (prirodna i specijalna vina, vinjak, rakija i ostala žestoka pića), piva i bezalkoholnih pića (prirodni voćni sokovi i sva osvježavajuća i umjetna bezalkoholna pića, te mineralne i gazirane vode) u ugostiteljskim objektima. Nadalje, Odlukom su definirani i obveznici poreza na potrošnju, a to su pravne i fizičke osobe koje pružaju ugostiteljske usluge na području Općine Kostrena, te da osnovicu poreza na potrošnju čini prodajna cijena pića koje se proda u ugostiteljskim objektima na području Općine Kostrena, a u koji nije uključen porez na dodanu vrijednost. Visina stope na osnovicu iznosi 1,5%.

Sukladno Odluci, svi obveznici poreza na potrošnju dužni su obračun poreza sačiniti do 20. dana u mjesecu za prethodni mjesec, koji se na propisanom obrascu podnosi nadležnom tijelu Općine Kostrena. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec. Nadzor nad utvrđivanjem, evidentiranjem, naplatom i ovrhom radi naplate poreza na potrošnju obavlja nadležno tijelo Općine Kostrena.

Na ime poreza na potrošnju Općina Kostrena ostvarila je u 2019. godini prihod u iznosu od 100.910,00 kuna. Kako porez na potrošnju predstavlja financijski teret, ponajprije za ugostitelje, njegovim ukidanjem želi se rasteretiti gospodarske subjekte i pomoći im u vrijeme otežanog poslovanja prouzročenog pandemijom COVID – 19.

Odredbom članka 42. stavka 2. Zakona o lokalnim porezima propisano je da se odluka predstavničkog tijela jedinice lokalne samouprave kojim se propisuje i uređuje plaćanje poreza na potrošnju može mijenjati najkasnije do 15. prosinca tekuće godine, s primjenom od 1. siječnja iduće godine.

Slijedom toga, u cilju očuvanja radnih mjesta za djelatnosti koje su najteže pogođene korona krizom, a radi daljnjeg poreznog rasterećenja i pomoći uslijed novonastale krize, predlaže se ukidanje poreza na potrošnju od 01. siječnja 2021. godinekao jedna je od mjera za stabilizaciju financijskog poslovanja gospodarskih subjekata.

Pravna osnova za donošenje ove Odluke su članci 20. i 42. Zakona o lokalnim porezima („Narodne novine“ br.115/16, 101/17) i članka 34. Statuta Općine Kostrena („Službene novine Općine Kostrena“ 2/18, 11/18).

Na temelju članka 20. i 42. Zakona o lokalnim porezima („Narodne novine“ br. 115/16, 101/17) i članka 30. Statuta Općine Kostrena („Službene novine Općine Kostrena“ br. 2/18, 11/18) Općinsko vijeće Općine Kostrena, na sjednici održanoj \_\_. \_\_\_\_\_\_ 2020. godine, donijelo je

**O D L U K U**

**o izmjenama Odluke o porezima Općine Kostrena**

Članak 1.

U članku 2. stavku 1. Odluke o porezima Općine Kostrena („Službene novine Općine Kostrena“ br. 2/17, 10/17, 13/18), (dalje: Odluka), briše se točka 1.

Članak 2.

Briše se naslov „1. Porez na potrošnju“ i članci 3., 4., 5., 6. i 7. Odluke.

Članak 3.

Ova Odluka objaviti će se u „Službenim novinama Općine Kostrena“, a stupa na snagu i promjenjuje se od 1. siječnja 2021. godine.

URBROJ:

Kostrena, \_\_. \_\_\_\_\_ 2020. godine

**OPĆINSKO VIJEĆE OPĆINE KOSTRENA**

Predsjednik

**Dražen Soldan**